Diari Oficial de la Generalitat Valenciana


Sumari del DOGV 9408, del 19-08-2022 (2022/7492)

RESOLUCIÓ de 2 d'agost de 2022, de la consellera d'Educació, Cultura i Esport, per la qual es convoquen subvencions per al foment d'investigacions i estudis en els àmbits de la planificació lingüística i la lingüística aplicada el 2022.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9408

Data del DOGV
:   19-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7492


Data del document
:   02-08-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 2 d'agost de 2022, de la consellera d'Educació, Cultura i Esport, per la qual es convoquen subvencions per al foment d'investigacions i estudis en els àmbits de la planificació lingüística i la lingüística aplicada el 2022. [2022/7492]  
La Generalitat està fortament compromesa a potenciar totes les activitats socials que afavoreixen l'increment de l'ús social del valencià. El compromís del Consell està basat en el compliment de les disposicions de l'Estatut d'Autonomia de la Comunitat Valenciana i les de la Llei 4/1983, d'ús i ensenyament del valencià, normes legals bàsiques de les quals emanen l'oficialitat del valencià i l'obligació d'afavorir-ne la recuperació i garantir-ne l'ús social.  
El procés de recuperació del valencià en els àmbits d'ús social i públic s'emmarca en l'objectiu de defensar el patrimoni cultural valencià. És indispensable conéixer la realitat social i lingüística del nostre territori per poder prendre decisions sobre la política lingüística, sobre dissenys i projectes de planificació lingüística, de lingüística aplicada i de promoció de l'ús del valencià en tots els àmbits socials. Aquestes decisions, basades en dades empíriques i anàlisis pròpies de les ciències socials, contribuiran a un coneixement millor de la situació social del valencià i a dirigir, més encertadament, l'acció de govern de la Generalitat.  
Amb aquesta finalitat, la Conselleria d'Educació, Cultura i Esport, mitjançant l'Ordre 88/2016, de 22 de desembre (DOGV 7945, 28.12.2016), va aprovar les bases reguladores i el procediment general per a la concessió de subvencions que fomenten estudis en aquests camps.  
Les subvencions són una eina de foment i de col·laboració entre les administracions i les persones particulars per a la gestió de qüestions d'interés públic.  
La Generalitat ha previst, en els pressupostos de 2022, una línia pressupostària per a la dotació suficient d'aquestes ajudes. La convocatòria està prevista en la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport, dins de l'objectiu estratègic 2 de la Direcció General de Política Lingüística i Gestió del Multilingüisme.  
El punt 4 de l'article quart de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans (DOGV 29.04.2022), delega les persones titulars de les direccions generals, dins del seu àmbit competencial, per a la convocatòria i l'atorgament d'ajudes i subvencions a les quals es refereix el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquesta delegació inclou, al seu torn, la facultat d'interpretar, resoldre les incidències i dictar els actes de tràmit qualificats que sorgisquen com a conseqüència de la tramitació d'aquests expedients.  
  
Per això, segons el que determinen l'ordre esmentada que estableix les bases de la convocatòria; els preceptes de l'article 17 de la Llei 38/2003, de 17 de novembre, general de subvencions; la disposició final primera del Reglament de la Llei general de subvencions aprovat pel Reial decret 887/2006, de 21 de juliol, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; vista la proposta del subdirector general de Política Lingüística i Gestió del Multilingüisme, i de conformitat amb aquesta, resolc:  
  
Primer. Convocatòria  
D'acord amb el que estableix l'Ordre 88/2016, de 22 de desembre (DOGV 7945, 28.12.2016), per la qual s'aproven les bases reguladores per a la concessió d'aquestes subvencions, es convoquen per a l'exercici de 2022 subvencions per al foment de treballs d'investigació i d'estudis en els àmbits de la planificació lingüística i la lingüística aplicada.  
  
  
Segon. Objectius i costos subvencionables  
Els objectius i costos subvencionables són els que estableix l'article 5 de les bases reguladores.  
Les subvencions previstes en aquesta convocatòria s'han de destinar a cobrir les despeses subvencionables que responguen inequívocament a la naturalesa de l'estudi subvencionat, siguen estrictament necessàries i es realitzen en el període entre l'1 de gener de 2022 i el 21 de novembre de 2022.  
D'acord amb l'article 6 de les bases reguladores, per a aquesta convocatòria es consideraran prioritaris, en l'ordre en què figuren a continuació, els treballs de les modalitats o tipus d'investigació següents:  
  
1. Estudis, anàlisis i investigacions sobre l'ús del valencià entre els joves i en internet i les xarxes socials.  
2. Estudis, anàlisis i investigacions sobre el valencià en l'àmbit de l'audiovisual.  
3. Estudis, anàlisis i investigacions sobre el valencià en l'àmbit educatiu.  
4. Estudis, anàlisis i investigacions sobre el valencià i les enquestes de coneixement i ús.  
  
Tercer. Requisits de les persones sol·licitants  
Poden participar en la convocatòria les persones físiques o jurídiques legalment constituïdes en la data de finalització del termini de presentació de sol·licituds d'acord amb el que estableix l'article 7 de les bases reguladores.  
  
Quart. Dotació econòmica  
L'import global màxim de les subvencions és de 75.000 euros, a càrrec de la línia pressupostària S8106000, «Investigacions i estudis de planificació lingüística», del capítol IV, del programa 422.50, Promoció del valencià i gestió del multilingüisme, del pressupost de la Generalitat per a 2022.  
D'acord amb la puntuació obtinguda per cada una de les sol·licituds presentades i el pressupost disponible, es distribuirà la subvenció per a cada treball, que podrà arribar fins al 100 % de la quantitat sol·licitada com a pressupost de l'activitat.  
  
Cinqué. Presentació de les sol·licituds  
1. El termini de presentació de sol·licituds és de 15 dies hàbils comptadors des de l'endemà de la publicació d'aquesta convocatòria en el Diari Oficial de la Generalitat Valenciana.  
2. El procediment de sol·licitud de l'ajuda és electrònic, segons preveu l'apartat 5 de l'article 10 de l'ordre de bases. S'ha de fer des de la pàgina web www.gva.es/proc19036, que enllaça a la plataforma de tramitació a través de la qual es presenten les sol·licituds i s'aporten els documents necessaris segons el que indica l'article 11 de les bases reguladores:  
a) La persona sol·licitant proporciona pel tràmit electrònic les dades identificatives de sol·licitant i representant, i l'acreditació de la capacitat de representació, si és el cas, i les condicions de la cessió del treball en el cas que resulte subvencionat.  
b) Hi ha disponible un enllaç al tràmit de domiciliació bancària, que s'ha de completar, si és el cas.  
c) S'emplenen les declaracions responsables que indica el punt 5 i les autoritzacions que indica el punt 6 de l'article 11 de les bases reguladores, o bé es presenten els documents corresponents.  
d) També s'han de presentar l'acreditació i la memòria que indica el punt 8 del mateix article 11. La memòria ha d'incloure:  
1) La proposta detallada del programa del treball d'investigació: índex dels apartats, objectius, temporalització, esquema, proposta de difusió i d'explotació de dades, etc.  
2) El pressupost detallat de les despeses de l'activitat per a la qual se sol·licita la subvenció: honoraris o compensacions econòmiques, desplaçaments, material indispensable directament relacionat amb el treball.  
3) La relació del personal, si és el cas, que participarà en el treball, amb un currículum breu. A més, hi ha disponible un model de l'annex amb les dades de l'equip, que cal presentar conjuntament.  
3. S'ha de presentar una sol·licitud completa per cada projecte per al qual es demana subvenció.  
4. La sol·licitud ha d'anar signada per la persona que represente legalment l'entitat, i utilitzar exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Per a fer-ho, s'ha d'accedir a l'apartat de serveis en línia de la seu electrònica de la Generalitat, en l'adreça sede.gva.es. Cal disposar d'algun dels sistemes de firma electrònica admesos en la seu electrònica de la Generalitat.  
La introducció de dades en l'aplicació s'ha de fer d'acord amb els models i les instruccions, disponibles en la pàgina web del tràmit electrònic.  
5. La presentació de sol·licituds per a optar a les ajudes implica l'acceptació expressa i formal de les bases reguladores i de la convocatòria.  
  
  
Sisé. Criteris d'avaluació i de distribució de les subvencions  
Segons l'article 12 de les bases reguladores, s'ha de constituir una comissió tècnica per a avaluar les sol·licituds.  
D'acord amb l'article 6 de les bases reguladores, la comissió tècnica avaluadora dels expedients de sol·licitud segueix els criteris de valoració següents:  
1. Qualitat, interés i caràcter innovador del projecte d'acord amb els objectius generals de la Direcció General de Política Lingüística i Gestió del Multilingüisme (màxim 16 punts).  
a) Qualitat tècnica del projecte, d'acord amb els paràmetres tècnics de treballs i estudis del sector, pel que fa a l'anàlisi de dades, temporalització, metodologia i recursos (de 0 a 7 punts).  
b) Innovacions en el disseny de la investigació ?incorporació d'aspectes innovadors, experimentals o de nova implementació en la recollida i el tractament de dades- i dificultat de l'execució (de 0 a 3 punts).  
  
c) Experiència en altres projectes d'investigació del mateix camp o camps relacionats: qualitat, quantitat i incidència dels projectes (de 0 a 3 punts).  
d) Obertura de línies pioneres d'investigació o introducció de variables d'estudi i descriptives en camps que fins ara havien estat poc o gens atesos (de 0 a 3 punts).  
2. Contribució del projecte a la resolució de reptes en planificació lingüística i lingüística aplicada, d'acord amb els objectius específics de la Direcció General de Política Lingüística i Gestió del Multilingüisme (màxim 6 punts).  
a) Rellevància i cobertura social del projecte (de 0 a 2 punts).  
b) Impacte de la línia d'investigació per a la resolució d'algun repte lingüístic: enfocament nou o aclaridor d'algun problema actual o durador en el temps (de 0 a 4 punts).  
3. Difusió i transferència de l'activitat investigadora (màxim 6 punts).  
a) Possibilitat de difusió en plataformes diverses: publicació en xarxa o en paper, congressos, reunions científiques, acadèmiques i de formació, etc. (de 0 a 3 punts).  
b) Transferència dels resultats de la investigació: es valorarà que es puguen dur a la pràctica com a part d'una solució i també que puguen servir per a altres línies de treball, i la continuïtat en el temps (de 0 a 3 punts).  
4. Composició professional de l'equip de treball (màxim 4 punts).  
  
a) Rellevància de la persona o persones investigadores (de 0 a 1 punt).  
b) Adequació de l'equip investigador, pel volum i per la varietat de les disciplines, a la dimensió i l'enfocament del treball (de 0 a 3 punts).  
  
5. Acreditació de disposar d'un pla de promoció de la igualtat o d'integració social, o bé declaració responsable que, en cas de subcontractació, es farà amb entitats socials o sense ànim de lucre, segons l'Acord del 27 de març de 2015 del Consell (màxim 3 punts).  
  
6. Adequació a alguna de les modalitats prioritàries indicades en l'apartat segon d'aquesta convocatòria (màxim 5 punts).  
La comissió pot declarar desertes les subvencions de les sol·licituds que no superen els 12 punts en la baremació, d'acord amb el que indica l'article 13.5 de les bases reguladores.  
Els treballs seleccionats s'ordenaran per puntuació de major a menor. La comissió, seguint aquest ordre, farà la proposta d'adjudicació d'una quantitat de subvenció per a cada treball, que podrà ser total o parcial respecte al pressupost de la sol·licitud. Per a això es tindrà en compte el criteri d'assegurar que la subvenció concedida cobrirà les despeses necessàries per a la realització dels treballs subvencionats.  
  
  
Seté. Resolució de concessió  
El termini màxim per a resoldre i notificar la resolució de concessió és de sis mesos, comptadors des de l'endemà de l'acabament del termini de presentació de sol·licituds.  
La resolució de concessió de les subvencions s'ha d'elaborar d'acord amb l'article 13 de les bases reguladores, i s'ha de publicar en el Diari Oficial de la Generalitat Valenciana i en la pàgina web ceice.gva.es/web/dgplgm/treballs-d-investigacio.  
  
Huité. Justificació de la subvenció  
1. La justificació de la subvenció s'ha d'ajustar al que estableix l'article 18 de les bases reguladores. En la pàgina web ceice.gva.es/web/dgplgm/treballs-d-investigacio s'ha de publicar també la informació necessària per a la justificació de les subvencions concedides i l'enllaç al tràmit electrònic.  
2. El termini de presentació de la documentació justificativa de la realització de l'activitat subvencionada finalitzarà el 21 de novembre de 2022.  
  
Nové. Règim normatiu europeu  
D'acord amb el que estableix l'article 4 de les bases reguladores, aquesta convocatòria de subvencions no s'ha de notificar a la Comissió Europea, ja que les subvencions a atorgar tenen la consideració d'ajudes de minimis, segons l'article 3 del Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, 24.12.2013).  
  
  
Deu. Desplegament  
D'acord amb el punt 4 de l'article quart de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans (DOGV 29.04.2022), que delega les persones titulars de les direccions generals, dins del seu àmbit competencial, per a la convocatòria i l'atorgament d'ajudes i subvencions a les quals es refereix el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el director general de Política Lingüística i Gestió del Multilingüisme té delegades les facultats de concedir i denegar les subvencions i de dictar les resolucions necessàries per a l'execució d'aquesta convocatòria. Aquesta delegació inclou, al seu torn, la facultat d'interpretar, resoldre les incidències i dictar els actes de tràmit qualificats que sorgisquen com a conseqüència de la tramitació.  
  
  
Onze. Entrada en vigor  
Aquesta resolució entra en vigor l'endemà de la publicació en el Diari Oficial de la Generalitat Valenciana.  
  
Dotze. Recursos  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició contra la resolució s'haurà d'interposar davant de la consellera d'Educació, Cultura i Esport en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
València, 2 d'agost de 2022.- El director general de Política Lingüística i Gestió del Multilingüisme (p. d. R 13.04.2022, del conseller d'Educació, Cultura i Esport; DOGV 9328, 29.04.2022): Rubén Trenzano Juan.